[{"text_idx": "#000003", "text": "Yn gynnar ym mis Tachwedd 2022, roeddem yn falch iawn o groesawu\u2019r Athro Charles Sabel o Ysgol y Gyfraith Columbia fel ysgolhaig gwadd rhyngwladol WISERD. Ymunodd yr Athro Sabel a\u0302 ni yn sparcIspark am wythnos o ddigwyddiadau a thrafodaethau am ei waith ar lywodraethu arbrofol."}, {"text_idx": "#000004", "text": "Dechreuodd yr ymweliad gyda gweithdy dwys a oedd yn ymdrin a\u0302 \u201cPholisi Diwydiannol ar gyfer y Newid yn yr Hinsawdd a Gwasanaethau Pwrpasol mewn Lles Cymdeithasol \u2013 Dau argyfwng dysgu dan ansicrwydd a chynnydd math newydd o sefydliad\u201d. Rhoddodd yr Athro Sabel drosolwg o sail ddamcaniaethol llywodraethu arbrofol cyn amlinellu sut i\u2019w gymhwyso a\u2019i berthnasedd i ddau faes polisi allweddol: newid yn yr hinsawdd a gwasanaethau lles."}, {"text_idx": "#000005", "text": "Gan ddefnyddio astudiaethau achos o wahanol wledydd, esboniodd mewn ffordd fywiog y berthynas rhwng arloesedd arbrofol yn y ffin a ffurfiau lleol o arbrofol ar sail lleoedd. Denodd y gweithdy amrywiaeth eang o bobl o\u2019r sectorau Prifysgol a pholisi a gymerodd ran mewn trafodaeth fywiog ac egni\u0308ol am y materion a godwyd a\u2019u perthnasedd i ddatblygiadau mewn lleoliadau datganoledig ac ar draws gwahanol sectorau polisi economaidd a chymdeithasol."}, {"text_idx": "#000006", "text": "Yn dilyn hyn, traddododd yr Athro Sabel ddarlith gyhoeddus yn awditoriwm SparcIspark am ei lyfr newydd gyda David Victor o\u2019r enw \u2018Fixing the Climate: Strategies for an Uncertain World\u2019. Wrth siarad a\u0302 chynulleidfa fawr o ystod eang o sefydliadau academaidd, polisi, a thrydydd sector, bu\u2019n gwrthgyferbynnu llwyddiannau a methiannau yn yr arena polisi hinsawdd i ddatblygu dadl y dylai\u2019r trawsnewidiadau radical sydd eu hangen i fynd i\u2019r afael a\u0302 sero net fod yn seiliedig ar sefydliad arbrofol a thrafod arbrofol. Yn wyneb ansicrwydd, mae manteision y fath ddull i\u2019w cael yn (i) adolygiad gan gymheiriaid sy\u2019n lleihau strwythurau hierarchaidd, (ii) symudiad ymhlith arbenigwyr tuag at alluogi trafod, (iii) dolenni adborth rhinweddol sy\u2019n arwain at ddiwygio pellach a (iv) gweithwyr rheng flaen sy\u2019n arwain ac yn ysgogi newid."}, {"text_idx": "#000008", "text": "Gan ehangu ar y thema hon, a thynnu ar bragmatiaeth John Dewey, dadleuodd fod arbrofoliaeth yn seiliedig ar gyfnewid rhesymau a all newid argyhoeddiadau a dewisiadau trwy drafod cyfathrebol. Felly mae angen cysylltu datblygiadau arloesol technegol ar y ffin (er enghraifft, ceir trydan) ag arloesi ar waith (er enghraifft, integreiddio ynni adnewyddadwy i\u2019r grid) gyda blaenoriaeth yn cael ei roi i effeithiau newid ar gymunedau lleol. Cafwyd trafodaeth fywiog ymhlith y gynulleidfa ynghylch materion fel potensial COP27 i fod yn sbardun dros newid, cymhwyso syniadau Dewey i feysydd polisi eraill, gallu gwledydd bach i chwarae rhan mewn newid, ac i ba raddau yr oedd optimistiaeth yn bosibl o dan yr amgylchiadau presennol."}, {"text_idx": "#000009", "text": "Yn olaf, cyfarfu\u2019r Athro Sabel, ynghyd a\u0302\u2019r Athro Kevin Morgan a\u2019r Athro Ian Rees Jones, ag aelodau o\u2019r Comisiwn Annibynnol ar Ddyfodol Cyfansoddiadol Cymru. Cylch gwaith y comisiwn yw \u201cystyried a datblygu opsiynau i ddiwygio\u2019n sylfaenol strwythurau cyfansoddiadol y Deyrnas Unedig...ac ystyried a datblygu\u2019r holl brif opsiynau blaengar i gryfhau democratiaeth Cymru a sicrhau gwelliannau i bobl Cymru\u201d. Cafodd ei groesawu gan y cyd-gadeiryddion, Yr Athro Laura McAllister a\u2019r Gwir Barchedig a\u2019r Gwir Anrhydeddus Dr Rowan Williams, a arweiniodd drafodaeth a oedd yn canolbwyntio ar waith yr Athro Sabel am Lywodraethu Gostyngedig. Gan dynnu ar ei waith am ddiwygiadau addysgol yn y Ffindir, roedd y drafodaeth yn amrywio o ddiwygio etholiadol i newid polisi mewn gwahanol sectorau a\u2019r potensial i Gymru adeiladu ffurf fwy agored ac ymgynghorol ar lywodraethu ar sail rhai o\u2019r syniadau ac enghreifftiau ymarferol a roddodd."}, {"text_idx": "#000010", "text": "Bu\u2019r ymweliad yn gryn lwyddiant a sbardunodd nifer o drafodaethau diddorol ac ysgogol ymhlith cydweithwyr WISERD a sparcIspark. Y gobaith yw y bydd y cysylltiad parhaus a\u0302\u2019r Athro Sabel a\u2019i raglen ymchwil yn arwain at gydweithio cynhyrchiol yn y dyfodol yn ysbryd llywodraethu arbrofol."}, {"text_idx": "#000012", "text": "We use cookies on our website to enhance your user experience No, give me more info"}]